প্রায় একই চিত্র রানিগঞ্জ, জামুড়িয়ায়ও। ইসিএলের সব খনিতেই অন্য দিনের মতো স্বাভাবিক কাজ হয়েছে। এ দিন সকালে রানিগঞ্জ, জামুড়িয়া, হরিপুর ও অণ্ডালে অর্ধেকের বেশি বাস বন্ধ ছিল। বেলা বাড়ার সঙ্গে সঙ্গে বেশিরভাগ বাস বন্ধ হয়ে যায়। কয়েকটি বাস চললেও তাতে সমস্যা মেটেনি নিত্যযাত্রীদের। সময়ে বাস না পেয়ে অনেকেই বেশি ভাড়া দিয়ে টোটো-অটোয় গন্তব্যে যান। শিক্ষাপ্রতিষ্ঠানগুলিতে শিক্ষক, শিক্ষাকর্মীদের উপস্থিতি স্বাভাবিক হলেও পড়ুয়াদের সংখ্যা ছিল কম। সকালে কাজোড়া ও উখড়ায় সিপিএমের মিছিল বার হতেই বেশিরভাগ দোকান বন্ধ হয়ে যায়। ঘণ্টাখানেকের মধ্যেই তৃণমূলের পাল্টা মিছিলের পরে আবার দোকানগুলি খুলে যায়। এ নিয়ে ওই দু’টি বাজার এলাকায় সাময়িক উত্তেজনা ছড়ায়। অবশ্য পুলিশের হস্তক্ষেপে পরিস্থিতি নিয়ন্ত্রণে আসে।